
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á lögum um faggildingu o.fl., nr. 24/2006.
	Ráðuneyti /verkefnisstjóri
	 Menningar- og viðskiptaráðuneytið. (Atvinnuvegaráðuneytið frá og með 1. mars nk.)
	Innleiðing EES-gerðar?
	☐ Já
☒ Nei

	Dags.
	 22. janúar 2025.


	A. Úrlausnarefni

	Forsaga máls og tilefni. 
Reglugerð (EB) 765/2008, um kröfur varðandi faggildingu og markaðseftirlit í tengslum við markaðssetningu á vörum og um niðurfellingu reglugerðar (EBE) nr. 339/93, sem setur rammann um faggildingarstarfsemi á innri markaði Evrópu, var tekin inn í EES-samninginn og innleidd á Íslandi með reglugerð 566/2013, um markaðseftirlit, faggildingu o.fl. 
Reglugerðin setur skýrar kröfur sem faggildingarstofnanir og -starfsemi þurfa að uppfylla. Þar á meðal er krafa um að faggildingarstofnanir í aðildarríkjunum undirgangist reglulega jafningjamat til að tryggja samræmi í faggildingarstarfsemi á öllum innri markaðinum. 
Á Íslandi er það faggildingarsvið Hugverkastofunnar sem hefur verið falið það hlutverk að vera faggildingarstofnunin. Í jafningjamati því sem faggildingarsviðið hefur nú tvisvar undirgengist (2022 og 2024) hefur komið fram að þörf er á að endurskoða núgildandi lög um faggildingu, gera þau skýrari og færa til samræmis við reglugerð (EB) 765/2008.

Hvert er úrlausnarefnið? 
Að treysta grunn faggildingarstarfsemi á Íslandi með því að kveða í lögum skýrar á um ýmis atriði varðandi starfsemina og þá stofnun sem annast hana.

Að hvaða marki duga gildandi lög og reglur ekki til? 
Aðild Íslands að EES-samningnum fylgja skyldur um að tryggja frjálst flæði vöru á innri markaðinum. Faggilding er ein af grunnstoðum þess kerfis sem komið hefur verið á í Evrópu til að tryggja öryggi vöru og því er nauðsynlegt að íslensk lög endurspegli þær kröfur sem evrópski lagaramminn setur. 
Gildandi lög um faggildingu o.fl. voru sett tveimur árum fyrir samþykkt evrópska regluverksins (reglugerð (EB) 765/2008 og tilheyrandi ákvörðun (EB) 768/2008) og samræmast ekki fyllilega þeim kröfum sem Íslandi ber skylda að uppfylla á grundvelli EES-samningsins.


	B. Markmið 

	Stefna hins opinbera á viðkomandi málefnasviði/málaflokki.
Áformin samræmast þeim þáttum í stefnuyfirlýsingu ríkisstjórnarinnar þar sem áhersla er lögð á virðingu fyrir alþjóðalögum og nána samvinnu við Evrópusambandið, vinnu að aukinni verðmætasköpun í atvinnulífi og einföldun regluverks. 

Markmið sem að er stefnt með lagasetningu í ljósi úrlausnarefnis og stefnu stjórnvalda.
Styrking faggildingar og þess lagagrunns sem hún byggir á til að tryggja að í íslensku atvinnulífi og opinberu eftirliti gildi sömu kröfur og í öðrum EES-ríkjum. 


	C. Leiðir

	Ekkert aðhafst - hvaða afleiðingar hefði það?
Í því jafningjamati sem faggildingarsvið Hugverkastofunnar hefur undirgengist, og er forsenda aðildar að samningi EA (Evrópusamtaka um faggildingarsamvinnu) um gagnkvæma viðurkenningu faggildingar og faggiltra niðurstaðna samræmismats, hafa ítrekað komið fram athugasemdir um ófullnægjandi lagaramma um faggildinguna á Íslandi. 
Sé ekkert aðhafst gæti það leitt til þess að faggildingarsviðið stæðist ekki jafningjamat og yrði útilokað frá aðild að samningnum um gagnkvæma viðurkenningu, og íslensk faggilding yrði þannig ómarktæk með öllu á innri markaðinum. Slíkt yrði einnig brot á EES-samningnum, þar sem áðurnefnd reglugerð (EB) 765/2008 skyldar aðildarríkin til að tryggja að faggildingarstofnanir þeirra undirgangist reglulega jafningjamat og uppfylli kröfur reglugerðarinnar.  

Önnur úrræði en lagasetning sem metin hafa verið.
Á ekki við.

Mögulegar leiðir við lagasetningu.
Endurskoðun laga nr. 24/2006, um faggildingu o.fl. Setja þarf ítarlegri og skýrari kröfur um ýmis atriði er varða faggildingarstarfsemina. 


	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Frumvarp til breytinga á lögum nr. 24/2006 verði lagt fram á vorþingi 2025. Frumvarpið byggi á þeim tillögum sem faggildingarsvið Hugverkastofunnar hefur lagt til við ráðuneytið, m.a. í kjölfar greiningar sviðsins á niðurstöðum jafningjamats, og hafa fengið umfjöllum helstu hagsmunaaðila í faggildingarráði.

Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Bætt verði við ákvæði um markmið laganna.
Skilgreiningar hugtaka í lögunum verði færðar til samræmis við skilgreiningar í reglugerð (EB) 765/2008. Bætt verði við skilgreiningum á nýjum samræmismatsaðferðum sem fyrirsjáanlegt er að muni þarfnast faggildingar á komandi árum.
Kveðið verði skýrt á um að faggildingarsvið Hugverkastofunnar sé eina faggildingarstofnunin á Íslandi og sé faglega og fjárhagslega sjálfstæð eining.
Gerð verði skýrari grein fyrir fjármögnun faggildingarstarfseminnar.
Kveðið verði á um heimild faggildingarsviðs til að setja á stofn nefndir og fela þeim tiltekin verkefni í umboði sviðsins, eins og nauðsynlegt kann að reynast.
Ákvarðanir faggildingarsviðsins um faggildingu verði endanlegar og ekki kæranlegar til ráðherrn.
Kveðið verði skýrt á um skyldu faggildingarsviðs til að starfa í fullu samræmi við kröfur reglugerðar (EB) 765/2008, viðeigandi samhæfða staðla og reglur EA. Heimild ráðherra til að setja sérstakar reglur um faggildingarstarfsemina verði jafnframt felld brott, enda gæti það stefnt samræmingu reglna innan EES-svæðisins í hættu. 
Sundurliðun gjalda fyrir þjónustu faggildingarsviðs verði felld brott, enda kemur hún fram í gjaldskrá sem ráðherra samþykkir.
Kveðið verði á um að tilkynntir aðilar skuli uppfylla kröfur faggildingar, í samræmi við kröfur ákvörðunar (EB) 768/2008, sem gerir ráð fyrir að slíkt sé staðfest með faggildingarvottorði eða sannað á annan hátt af viðkomandi stjórnvaldi.
 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já, þjóðréttarskuldbindinga skv. EES-samningnum, sbr. fyrri umfjöllun.

Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Ekki er áformað að bæta við nýjum tæknilegum reglum/kvöðum sem væru tilkynningarskyld á grundvelli EES-samningsins, en áformin hafa tengingu við reglur samningsins um frjálst flæði vöru og þjónustu, sbr. fyrri umfjöllun.

Er önnur grundvallarlöggjöf sem taka þarf tillit til? 
Stjórnsýslulög, nr. 37/1993.
Lög um opinberar eftirlitsreglur, nr. 27/1999.


	F. Samráð

	Hverjir eru helstu hagsmunaaðilar? 
Faggildingarsvið Hugverkastofunnar.
Opinberar stofnanir sem bera ábyrgð á eftirliti með öryggi vöru og þjónustu (dæmi: Samgöngustofa, Húsnæðis- og mannvirkjastofnun, Landlæknisembættið, Matvælastofnun, Vinueftirlitið, o.fl.)
Sveitarfélög
Samtök í atvinnulífi (dæmi: Samtök iðnaðarins, Samtök verslunar og þjónustu, hópur faggiltra aðila innan SVÞ)
Staðlaráð Íslands
Neytendasamtökin

Er skörun við stjórnarmálefni annarra ráðuneyta? 
Óbein skörun er við ráðuneyti sem bera ábyrgð á opinberu eftirliti með öryggi tiltekinna vöru- og þjónustuflokka.

Samráð sem þegar hefur farið fram.
Samráð hefur verið átt við faggildingarsvið Hugverkastofunnar. Tillögur að lagabreytingum hafa verið kynntar fyrir faggildingarráði þar sem eiga sæti fulltrúar flestra þeirra aðila sem nefndir eru í lið 1.

Fyrirhugað samráð.
Innra samráð við ráðuneyti Stjórnarráðsins og opið samráð í samráðsgátt stjórnvalda.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.


	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Nei.

Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Breytingarnar eru að miklu leyti til samræmis við gildandi framkvæmd. Að öðru leyti krefjast þær breytinga á verklagi faggildingarsviðs Hugverkastofunnar. Breytingarnar eru ekki þess eðlis að þær krefjist langs aðlögunartíma eða kalli á ráðstafanir sem ekki rúmast innan daglegra starfa stofnunarinnar.

Hvaða forsendur þurfa að vera fyrir hendi til að lagasetning beri árangur? 
Alþingi þarf að samþykkja frumvarp.

Mælikvarðar á árangur og útkomu.
Við næstu framkvæmd jafningjamats EA á starfsemi faggildingarsviðs Hugverkastofunnar verður metið hvernig tekist hefur verið á við þau frávik sem greind voru í fyrra jafningjamati. Góð einkunn í næsta mati yrði bæri vitni um góðan árangur og útkomu.

Hefur verið hugað að því að afla gagna til að meta árangur þegar þar að kemur? 
Sjá svar við lið 4.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

